google/wiki40b huggingface dataset:
Helsedirektoratet (2008–)

Historie

Helsedirektoratet ble opprettet 1. april 2008 fra deler av Sosial- og helsedirektoratet da arbeidsoppgaver på sosialfeltet ble overført til Arbeids- og velferdsdirektoratet. 
I januar 2009 ble Helseøkonomiforvaltningen (HELFO), som blant annet dekker legemiddelrefusjoner, refusjoner til primærhelsetjenesten og private avtalespesialister, flyttet fra NAV til Helsedirektoratet. HELFO forvalter ca. 25 milliarder kroner årlig gjennom direkte oppgjør til behandlere, leverandører og tjenesteytere, samt individuell refusjon av utgifter til blant annet legemidler, tannhelse og helsetjenester i utlandet. I tillegg har HELFO ansvar for ordningen med fastlegebytter og europeisk helsetrygdkort. 
Fra 1. januar 2016  ble Statens strålevern en etat i Helsedirektoratet. Fra samme dato ble Statens autorisasjonskontor for helsepersonell (SAK) innlemmet i direktoratet, sammen med Seksjon for meldeordninger og Sekretariatet for nasjonalt råd for kvalitet og prioritering fra Kunnskapssenteret. Statens strålevern ble gjenopprettet som eget direktorat 1. juli 2017.
I 2018 flyttet direktoratet til nye lokaler i Vitaminveien på Storo.
Dickie Dick Dickens 1 – Underverdenens overmann!

Dickie Dick Dickens 1 – Underverdenens overmann! er den første norske kriminalhørespillserien om Dickie Dick Dickens. Den gikk på NRK Radio i 1962 . Stykket var oversatt av Radioteaterets sjef Hans Heiberg mens kringkastingsteknikeren Paul Skoe bearbeidet og redigerte serien. Musikken ble komponert av Maj og Gunnar Sønstevold. Lyd og teknisk regi var ved Viktor Sandal. Hørespillet var skrevet av ekteparet Rolf og Alexandra Becker i Tyskland og var en parodi på amerikanske krim-klisjéer.

Handling

Serien introduserer Dickie Dick Dickens, en lommetyv uten tilknytning til noen bander, flytter til storbyen Chicago og manøvrerer seg inn på områdene som de enkelte gangsterbandene styrer. Det at utseendet hans er ukjent både for de kriminelle og politiet gjør at han lettere kan benytte sin betydelige list for å oppnå sine mål.

Om hørespillet

Første episode ble sendt på NRK den 17. januar 1962. Hørespillet er også utgitt på CD av Lydbokforlaget.

Teaterstykket

17. mars – 17. juni 2011 ble Dickie Dick Dickens spilt som figurteater ved Oslo Nye Centralteatret. Deretter blir det turné med Riksteatret (se Dickie Dick Dickens for tid og sted). Stykket er å betrakte som et meget humoristisk konsentrat av denne første hørespill-serien.
Radio Røynda

Radio Røynda er et norsk humorprogram som gikk på NRK Radio fra 2001 til 2005. Programmet var i perioder et fast innslag i radioprogrammet Norgesglasset på P1. Det hadde et sterkt fokus på nynorsk og gikk under mottoet «I Radio Røynda er nynorsk hovudmål og Ivar Aasen Gud». De musikalske innslagene var også vesentlig. Programleder var Finn Tokvam. 
I 2006 ble det laget en egen TV-versjon som ble sendt på NRK2. Disse sendingene gikk under vignetten til Usett. Også dette programmet ble ledet av Tokvam.
Programmet dukket første gang opp som adventsserie i Norgesglasset i 2001.

Finn-Erix

Finn-Erix er et «superpopulærorkester» som ble startet i sammenheng med radioprogrammet/tv-serien. De spiller mest coverlåter, som t.d. Deep Purples «Smoke on the Water». Kjente personer som Stian Grimseth, Frode Grytten og Olav Stedje har deltatt i orkesteret, mens forfatter Jon Fosse ble nektet å være med. Finn Tokvam er vokalist, Odd Erik Lothe brilijerer på stueorgel og Halvor Folgerø bidrar på fagott.
My Tennessee Mountain Home (sang)

«My Tennessee Mountain Home» er en amerikansk countrysang med melodi og tekst av Dolly Parton, som også spilte den inn på plate.
Den brukte bilder fra hennes barndom, slik som å holde i hverandres hender på verandahusken, nyte naturen og spasere hjem fra kirken.
Den var den syvende sangen på hennes konseptalbum My Tennessee Mountain Home fra 1973. Sangen ble spilt inn i RCA Studio «B», Nashville, i september 1972 og utgitt på single i februar 1973. Den nådde en femtendeplass på den amerikanske countrysinglelisten. Produsent var Bob Ferguson.
Maria Muldaur utgav «My Tennessee Mountain Home» på sitt soloalbum fra 1973 med samme tittel som artisten selv.
Parton gjeninnspilte sangen på sitt livealbum Heartsongs i 1994.
En coverversjon med Elisabeth Andreasson ble utgitt på hennes album Short Stories fra 2005.
En innspilling av det svenske dansebandet Lasse Stefanz med barnekor hadde tittelen «Et bättre liv». Den svenske teksten var skrevet av psevdonymet «Mackan». Sangen ble utgitt på albumet Den lilla klockan i 1986.

Norsk versjon

Steinar Fjeld har skrevet en norsk tekst. På norsk bærer den tittelen «Barneår».
Kurfürstendamm

Kurfürstendamm (populært kalt Ku'damm) er en 3,5 kilometer lang gate i bydelen Charlottenburg-Wilmersdorf i Berlin. Den strekker seg fra Augusta Viktoria-plassen med Kaiser-Wilhelm-Gedächtniskirche i Charlottenburg til Rathenauplatz i Wilmersdorf.
Opprinnelsen til dagens Kurfürstendamm er fra 1500-tallet, da det ble anlagt en plankevei (tysk: Dammweg) mellom Berliner Stadtschloss og Jagdschloss Grunewald. Denne plankeveien tjente siden som ridesti for kurfyrsten Joachim II av Brandenburg. Dagens navn fikk Kurfürstendamm på midten av 1800-tallet.

Kultur

Ved Kurfürstendamm ligger privatteatrene Theater am Kurfürstendamm og Komödie am Kurfürstendamm i Ku'damm-Karrée og dessuten Schaubühne Berlin på Lehniner Platz.
Cretanaides

Utseende

Arten hadde tallrike punktstriper på dekkvingene.

Utbredelse

Arten er beskrevet fra lokaliteten Baisa i Transbaikalia (Øst-Sibir), Russland.
Denne lokaliteten er fra Nedre Kritt, fossilene er mellom 125 og 112 millioner år gamle.
Mosulmuseet

Mosulmuseet (arabisk: متحف الموصل, Matḥaf al-Mawṣil, Mosul Museum) er et arkeologisk museum i Mosul i Irak. Det er Iraks nest største arkeologisk, etter Iraks nasjonalmuseum i Bagdad. Det ble grunnlagt i 1952 og skulle etterhvert få fire avdelinger med assyriske funn fra Nimrud, hellenistiske og partiske funn fra Hatra, funn fra islamsk tid, og prehistoriske gjenstander fra Tell Hassuna og andre utgravningsteder i det nordlige Irak. Betydelige ødeleggelser ble forøvet i museet av ISIS tidlig 2015, av kopier og muligens også av noen autentiske gjenstander.
Radio tunisienne

Bakgrunn

Radiokringkasting i Tunisia har røtter tilbake til 1930-årene. Landets første radiokanal Radio Tunis ble startet i 1938, mens fjernsyn startet opp i 1950-årene. Den statlige kringkastingen har vært organisert på flere måter siden starten, blant annet under selskapet Établissement de la Radiodiffusion-Télévision Tunisienne (ERTT) fra 1990. I november 2006 besluttet president Zine El Abidine Ben Ali å dele ERTT opp i to selskaper: radiokringkasteren Établissement de la radio tunisienne og fjernsynskringkasteren Établissement de la télévision tunisienne. De to selskapene ble formelt dannet 31. august året etter.  
I 2009 lanserte tunisisk radio sin første nettportal der selskapets radiokanaler er tilgjengelig via strømming. Nettsiden ble relansert høsten 2015 i ny drakt og med en egen nyhetsseksjon. Nettsiden har også et radioarkiv med tidligere opptak, programmer og tunisisk musikk.  
Etter den arabiske våren i 2011 har tunisisk media, også Radio tunisienne, fått økt frihet til å rapportere og sende nyheter og informasjon. Blant annet har også landets politiske oposisjon fått slippe til på statseid radio og fjernsyn.

Kanaler

Tunisisk radio driver i driver fire riksdekkende radiokanaler samt flere regionale kanaler.
Melinodea

Levevis

Både larvene og de voksne (imago) er planteetere som lever på trær og busker i skog.

Utbredelse

Arten er kjent fra Brasil (Minas Gerais).
Notitia

Notitia betegner i diplomatikken et aktstykke fra den tidlige middelalderen som var avfattet i tredje person fortid, og tjente som bevis for at en rettshandling hadde funnet sted. De inneholdt gjerne en liste over vitner til handlingen. Slike aktstykker er som regel ikke bevart i original, men som avskrifter i tradisjonsbøker. De var særlig vanlige mellom 700- og 1200-tallet.
Et aktstykke som ikke bare beskriver en rettshandling, men som selv er et dispositivt dokument, kalles charta.
Pirol

Beskrivelse

Pirolen veier 42–102 g og måler 24–25 cm. Voksne hann-piroler er gule med sort farge på vingene og halen og har røde nebb. Hunner og ungfugler er grønngule på oversiden og gulhvite på undersiden med mørke striper.
Pirolen lever av insekter, bær og frukt.
Arten forekommer bare tilfeldig i Norge, men er observert hekkende på Jomfruland og i Vestfold. Utbredt over det meste av Mellom- og Sør-Europa samt østover til India. Trekkfugl som overvintrer i tropisk Afrika.
Ved siden av den eurasiske, som er beskrevet her er svartnakkepirol (O. chinensis) fra Sørøst-Asia antakeligvis den mest utbredte.
Skien fengsel

Skien fengsel (offisielt: Telemark fengsel, Skien avdeling) er et fengsel med høyt sikkerhetsnivå som ligger i Skien i Telemark og er underlagt Kriminalomsorgens region sør. Fengselet har en ordinær kapasitet på 82 plasser. Tidligere hadde fengselet plasser for både menn og kvinner, men gikk i 2012 over til kun mannlige fanger.
Opplysning 1890

Opplysning 1890 er en norsk opplysningstjeneste med hovedsete i Bergen. Tjenesten drives av firmaet EasyConnect AS.

Historie

EasyConnect AS startet sin virksomhet med nummeropplysning på slutten av 90-tallet. Dette var før monopolet for nummeropplysning ble opphevet, og tjenesten ble bare tilbudt til registrerte brukere. Kunder av mobiloperatøren Sense var blant de første som kunne bruke tjenesten.
Opplysningsnummeret 1890 ble tatt i bruk etter at Post- og teletilsynet tildelte nye, firesifrede numre for opplysningsvirksomhet til interesserte søkere 17. desember 2001. Nummerblokken som brukes for opplysningstjenester er 1850 – 1899. Konkurransen i opplysningsmarkedet startet 15. februar 2002, og dette var det siste, gjenværende telemonopolet som ble fjernet i Norge. Kort tid etter starten hadde Opplysning 1890 avdelingskontorer i Gloppen, Karasjok, Skånevik, Vaksdal og Ulvik. Avdelingen i Karasjok drev i tillegg til Opplysning 1890 den samiske opplysningstjenesten 1860. Nå er det bare hovedkontoret i Bergen som fortsatt er i drift.
I august 2003 lanserte Opplysning 1890 sin telefonkatalog på nett under navnet 1890 Online. Dette var da det eneste alternativet til Gule sider som omfattet både privatpersoner og bedrifter. 1890 Online har siden byttet navn, og heter det samme som de andre tjenestene; Opplysning 1890.
I mai 2005 ble den talestyrte opplysningstjenesten Autofonen 1899 lansert, men klarte ikke å slå igjennom i markedet. 
I dag er Opplysning 1890s hovedinntektskilde opplysningsdata til storkunder.
Bonniers Litterära Magasin

Bonniers Litterära Magasin (BLM) var et svensk litterært tidsskrift som ble utgitt av Bonniers forlag i perioden 1932–2004, og som under store deler av 1900-tallet var toneangivende i formidling og kritikk av moderne litteratur i Norden.
Kabuki

Kabuki (歌舞伎, kabuki) er en japansk teaterform som oppstod på begynnelsen av 1600-tallet. Kabuki er kjent for en stilisert spillestil og en spesiell sminking, den såkalte kumadori-sminkingen. Kraftfulle linjer i rødt, blått eller svart skal understreke bevegelsene til ansiktsmusklene og symboliserer den grunnleggende karakteren til rollefiguren.

Etymologi

Ordet kabuki er avledet av verbet kabuku, som betyr å være eksentrisk, å opptre på en oppsiktsvekkende måte, eller å overtre grensene for hva normal adferd skulle tilsi.

Historie

Teaterformen ble innført i 1603 av Izumo no Okuni (som betyr "Okuni fra Izumo"), ei ung jente som tjente som miko i Kyoto, da hun kledt i et spesielt mannskostyme tok til å framføre en ny form for dansedrama på elvebreddene. Dette skal ha foregått i Kyoto. Kostymet jenta bar skal ha vært typiske for en gruppe menn som ble kalt "kabukimono" og som var kjent for å være svært eksentriske eller for ikke å innordne seg etter samtidens normer. Denne typen opptredener, der kvinnelige skuespillere fremførte morsomme stykker fra dagliglivet, ble raskt svært populære, og Okuni ble til og med bedt om å spille for keiserhoffet. 
Etterhvert ble det fremført mange stykker som var svært dristige, for ikke å si uanstendige.  Mange av skuespillerne var prostituerte, og atmosfæren blant tilskuerne var ofte voldelig. I 1629 ble det forbudt for kvinner å spille skuespill med den begrunnelsen at herskerne ville verne den offentlige moralen. Kabukitradisjonen fortsatte med mannlige skuespillere, men i samme stilen, og også disse drev ofte med prostitusjon i tillegg til skuespillet. I 1652 forbød shogunen derfor også unge menn å spille skuespill.
Teaterformen er skrevet inn på UNESCOs liste over Mesterverker i muntlig og immateriell kulturarv.
«Cap Arcona»

«Cap Arcona» var et tysk passasjerskip på 27 500 tonn som tilhørte den tyske søramerikalinjen.

Tidlig bruk

Skipet hadde navn etter Kapp Arkona på øya Rügen og ble sjøsatt i 1927. Skipet hadde flere klasser som vanlig var og fraktet både mer velstående reisende og mindre bemidlede emigranter til Sør-Amerika.
I 1940 ble skipet tatt over av den tyske Kriegsmarine og brukt til troppetransporter i Østersjøen. Mot slutten av 1944 ble skipet tilbakeført sine sivile eiere og det ble brukt for å transportere flyktninger vekk fra de fremrykkende sovjetstyrkene i øst.

Senkingen av skipet

Den 26. april 1945 ble fartøyene «Cap Arcona», «Thielbek» og «Athen» lastet med fanger fra konsentrasjonsleiren Neuengamme og slept ut på Lübeckbukten. Hensikten med transporten var å senke skipene med fangene innesperret under dekk, for å fjerne vitner fra leiren.
Den 3. mai 1945 ble «Cap Arcona», «Thielbek», og passasjerskipet «Deutschland IV» angrepet og senket i adskilte angrep av Hawker Typhoons fra det britiske RAF. Flyene var fra No. 83 Group tilhørende 2nd Tactical Air Force.
Totalt var det rundt 7 500 fanger ombord på de tre fartøyene. 
Fanger som forsøkte å redde seg vekk fra skipet ble bevisst beskutt av vokterne på det synkende skipet og dessuten beskutt i vannet. Det forlyder også at fangene ble beskutt fra de tyske skip som kom til, og i hvert fall ble personer som havnet i vannet massivt beskutt av flyene fra RAF som angrep. En pilot hevdet at det siste var en gitt spesifikk ordre. Senere undersøkelser peker på at den allierte etterretningstjenesten har trodd at skipet var forkledt som ramponert og det var fylt med SS-soldater som håpet på å snike seg til Norge. Det var blitt informert av to uavhengige kilder om at fartøyet var fullt med fanger, men den informasjonen nådde ikke dem som utførte angrepet med raketter og automatkanoner. Beskjed om avblåsning av angrepet nådde heller ikke frem i tide.
De fangene som klarte å svømme til land ble skutt på strendene av SS, og kun 350 fanger overlevde massakren. Ved siden av senkningen av «Wilhelm Gustloff» regnes tragedien som en av de største ulykker til sjøs noensinne.
Palestinas herrelandslag i fotball

Historie

Palestina er et av de yngste landslagene i fotball for herrer i Asia og spilte sin første offisielle landskamp den 26. juli 1953 borte mot Egypt (8–1). Fordi Palestina gikk inn i konflikt med Israel ble det kun spilt sporadiske landskamper på 1960- og 1970-tallet mot andre lag i Midtøsten og fra Asia. Gjennom 1980-tallet spilte ikke Palestina en eneste offisiell landskamp. Dette endret seg på midten av 1990-tallet, da Palestinas fotballforbund omsider ble tatt med som permanent medlem av både FIFA og AFC.
Palestina deltok for første gang i kvalifisering til Asiamesterskapet i 2000, men lyktes ikke å komme videre til sluttspillet. Deres første deltagelse i Asialekene kom i 2015, da laget endte på sisteplass i sin gruppe. Palestina deltok for første gang i VM-kvalifisering i 2001 hvor laget spilte flere kamper i et innledende gruppespill, men endte på andreplass i gruppe med Qatar, Malaysia og Hongkong, og gikk derfor ikke videre. Siden Palestina ikke har kvalifisert seg til et sluttspill i verdensmesterskapet, men likevel hevdet seg i regionale turneringer som blant annet Asiamesterskapet i senere tid, regnes de derfor for å være et middels lag i henhold til FIFAs verdensranking. (126/208 per 12. februar 2015).
Salem Misjonsmenighet

Salem Misjonsmenighet er en kristen frikirke i Kristiansand. Menigheten tilhører Det Norske Misjonsforbund, og ligger på Lund i Kristiansand. Menigheten ble dannet i 1934 og har i dag cirka 500 medlemmer.
I senere tid har menigheten vært i sterk vekst, spesielt innen studentarbeidet. Nåværende hovedpastorer er Geir Johannessen og Elin Fagerbakke. Omsorgspastor Harald Grønlund . Merethe Drønen er ungdomspastor.
Avdelte pulver

Avdelte pulver (dosepulver) er en legemiddelform som var mye brukt tidligere. Når legene foreskrev spesielle blandinger til den enkelte pasient, ble det for små mengder til at man laget tabletter. Avdelte pulver er beregnet til å tas inn gjennom munnen, eventuelt etter oppløsning i saft, syltetøy e. l. til pasienter og barn som har vanskeligheter med å svelge tabletter. Legemidlet holder seg bedre i tørt pulver enn ferdig utblandet i væske.
Et avdelt pulver skal veie minst 100 mg. Hvis mengden virkestoff er mindre, tilsettes melkesukker til ønsket vekt. De avveide pulverporsjoner anbringes på veieskip av horn, porselen eller metall og utleveres i papir- eller vokskapsler. En pulversaks kan reguleres til å måle riktig mengde pulver, og kunne brukes ved fylling av større mengder avdelte pulver. 
Avdelte pulver brukes sjelden nå, man bruker heller gelatinkapsler eller tabletter.
Keiser Wuzong av Tang

Keiser Wuzong av Tang, eller Tang Wuzhong (唐武宗, født 2. juni 814, død 22. april 846) var den 15. keiser i Tang-dynastiet i Kina, fra 841 til 846. Ettertiden minnes ham fremfor alt for hans sterke preferanse for daoismen og hans forfølgelse av andre trosretninger.

Liv og virke

Ved begynnelsen av hans herskertid var evnukkenes innflytelse så sterk at det i virkeligheten var de som fattet de praktiske politiske beslutninger. Flere av Wuzhongs forgjengere var blitt tatt av dage nettopp av evnukkene. Men med hjelp av sin onkel Xuanzong og av kansleren Li Deyu klarte keiser Wuzong å få overtaket og sette evnukkene på plass.
Wuzong, som selv var fanatisk i sin preferanse for daoismen, utnyttet en militær seier over uigurene vest i keiserriket til å forby deres religion, manikeismen. Etterpå fulgte han på med forfølgelser av de kristne assyrerne, og til sist tok han for seg hovedfienden, den etterhvert svært så utbredte buddhismen.
Forfølgelsen begynte i 842 med et keiserlig edikt som forordnet av uønskede personer som trollmenn eller straffedømte måtte utrenskes fra buddhistmunkenes og -nonnenes rekker og tvunget tilbake til lekstanden. I tillegg måtte alle munker og nonner som ønsket å beholde sine formuer bå tilbake til lekstanden og begynne å betale skatt. I denne første fasen dominerte konfucianske argumenter for reformen av de buddhistiske institusjoner og bruk. Keiseren mente at buddhismen var en belastning på statsfinansene. Han betraktet alle buddhistiske munker og nonner som uproduktive samfunnslemmer som ikke bidro til skatteintektene. Hans imuls til å slå ned på buddhismen hadde også næring fra hans egne sterke daoismen og hans store tillit til daoistmunken Zhao Guizhen (趙歸真).
Etter de første tiltakene, som ikke møtte allverdens motbør i befoikningen, fulgte det snart flere og mer dyptgripende tiltak. Templer ble ødelagt og deres rikdommer ble konfiskert av keiseren, som på den måten kunne bøte på den alvorlige finansielle knipen han var havnet i. Ca 4.600 templer og 40.000 helligsdommer ble ødelagt, og 260.500 munker og nonner fordrevet fra klostrene. Et fremtredende offer for tiltakene var den japanske tendaimunk Ennin.
Et absolutt forbud mot den buddhistiske kult vek han likevel tilbake for; med vesentlige innskrenkelser fikk den fortsette. Zoroastrismen og manikeismen klarte han imidlertid å knuse, og den assyriske kristendommen fikk en knekk som den aldri skulle komme seg fra.
Keiser Wuzong gjorde samtidig meget for å høyne daoismens statis ved nye religionsregulativer og ved å få bygd et viktig daoistisk tempel i sitt keiserlige hoffområde, Tempelet for skuet av de udødelige.
Wuzong døde i 846 i en alder av 36 år. Kanskje var det livseliksirene han tok til seg som tok livet av ham. Det er også mulig at han ble forgiftet av noen.
Hans onkel Xuanzong overtok som keiser, og noe av det første han gjorde var å innstille buddhistforfølgelsene.
10. juli

Navnedag

Anita, Anja og Amina
Tjenestepikevise

«Tjenestepikevise» er et skillingstrykk. Alf Prøysen skrev, da han presenterte den i sin visespalte i «Magasinet for alle» på 1950-tallet, at han mente å huske fra sin barndom at den hadde flere vers.

Teksten

1.Tjenestepikens kår er ikke rar, san

alltid hun det tyngste lasset drar, san,

aldri nei å svare, aldri krefter spare

hun må alltid stå parat og klar, san.

Huttetu og san, kan du tru, san

jeg trur nærmest at det var en gru, san.
2.Første mann i huset opp å stå, san

alle andre varte opp hun må, san,

alle rom stå ferdig, til et herskap verdig

som til dekket frokostbord kan gå, san.

Mens arme taus, san, på kjøkken fraus, san

og drakk av koppen som var hankelaus, san.
3.Hun sov i kjøkkenbenken som en hund, san

foruten laken og med dyne sund, san

av og til det hendte at man bare hengte

kroken på, slik sov jeg mangen blund, san.

I ungdoms år, san, raskt blodet slår, san

og man må ta den skjebne som man får, san.

Nei knapt jeg tror, san at rettsinn gror, san

før enn man fram med nepp og klør dem klor, san
Hans Knieper

Hans Knieper (fødselsdato ukjent, død 2. november 1587) var en nederlandsk maler som særlig er kjent for gobelinene på Kronborg slott. Knieper kom til Danmark i 1577 for å male kartongene som skulle være grunnlag for gobelinene som skulle veves for Frederik II. Han ble ansatt som kongelig maler på Kronborg i 1578.
Kort etter ankomsten døde tapetmesteren som hadde fått kontrakt på utføringen av tapetene og Knieper fikk derfor dennes lønn mot selv å lede tapetveveriet. Deretter reiste han til hjemlandet og engasjerte tyve svenner som kom til Danmark for å arbeide i verkstedet.
Av de opprinnelige 43 gobelinene er 15 bevart.
I tillegg til Kronborggobelinene utførte han blant annet Frederik IIs bordhimmel, portretter av Frederik II og Christian IV som barn.
Andrea Michelle Velasco Barrera

Idrettskarriere

Som ungdom vant hun Ungdoms-CAC-mesterskapet i friidrett 2012 (U18) og Mellomamerikansk mesterskap i friidrett for ungdom 2012 (U16). Hun deltok i CAC-mesterskapet i friidrett 2013, og kom der på femteplass. I 2014 vant hun for første gang stavsprang under Mellomamerikansk mesterskap i friidrett 2014, og hun vant også Mellomamerikansk mesterskap i friidrett for junior 2014. Under Ungdoms-CAC-mesterskapet i friidrett 2014 kom hun på andreplass, og hun kom på sjuendeplass under Sentralamerikanske og karibiske leker 2014. 
I 2015 vant hun Junior-CAC-mesterskapet i friidrett 2015 og Mellomamerikansk mesterskap i friidrett 2015, og kom på femteplass i det åpne NACAC-mesterskapet i friidrett 2015. Hun vant Junior-CAC-mesterskapet i friidrett 2016 og U23-NACAC-mesterskapet i friidrett 2016, og vant Mellomamerikansk mesterskap i friidrett 2017 og Mellomamerikansk mesterskap i friidrett 2018. 
Den 23. juni 2019 ble hun mellomamerikansk mester i stavsprang for femte gang, da hun vant Mellomamerikansk mesterskap i friidrett 2019. Hun deltok i U23-NACAC-mesterskapet i friidrett 2019, og kom der på fjerdeplass med ny personlig rekord på 3,70 meter.